Predkladacia správa

Správa o dôsledkoch a dopadoch zmien východiskových predpokladov pri schválených projektoch spolufinancovaných z Kohézneho fondu (ďalej len „KF“) bola vypracovaná s cieľom informovať členov vlády SR o možných dopadoch transformačných zmien u konečných prijímateľov na mieru spolufinancovania projektov z Kohézneho fondu. 
Správa sa skladá z troch častí. Prvá časť sa zaoberá východiskovými podmienkami, za ktorých bolo schválené spolufinancovanie projektov z KF. V druhej časti sú popísané prebiehajúce zmeny u konečných prijímateľov. Údaje o dotknutých projektoch boli vyčlenené do osobitnej prílohy. V záverečnej časti sa popisujú možné dôsledky prebiehajúcich procesov na rozhodnutie Európskej komisie o zmene miery spolufinancovania dotknutých projektov z Kohézneho fondu.
V súčasnosti prebiehajúce zmeny u 5 konečných prijímateľov sa týkajú: 1) rozdelenia spoločností, 2) prenájmu prevádzky alebo 3) priameho predaja akcií. Dotknuté subjekty vystupujú ako koneční prijímatelia pri 12 projektoch spolufinancovaných z Kohézneho fondu. Nie je vylúčené, že k takýmto zmenám postupne dôjde aj u iných konečných prijímateľov. Na základe článku 8 Finančného memoranda si Európska komisia v takýchto prípadoch vyhradzuje právo na prehodnotenie výšky spolufinancovania projektu z Kohézneho fondu. Dotknuté projekty predstavujú pre SR príspevok 161 636 680 € z fondov EÚ, tj. približne 6 142 193 840 Sk pri kurze 38 Sk/€ (viď. príloha č. 1), pričom čerpanie týchto finančných prostriedkov môže byť vplyvom zmien popísaných v predkladanej správe ohrozené.
Predložený materiál nebol predmetom medzirezortného pripomienkového konania z dôvodu, že ide o formálne poskytnutie príslušných informácií členom vlády. Predložený materiál nemá ekonomický, environmentálny vplyv, ani vplyv na zamestnanosť.